A tres haut et noble prince et à son tres chier amé seingnor Rober, duc de Bergoingne, Estienes de Mont Saint Jehan, sire de Saumaise, salut et appereillié volonté à son plaisir. Comme mes sires Jehanz de Meneures, chevaliers, et ma dame Marguerite, sa fame, ahent vendu por touz jorz mais a Droynet, de Mont Saint Jehan, menestrier, à Sebyle, sa famme, une pièce de terre et une pièce de pré tenanz enssemble, et de droit et de raison et que il avoient en tels pieces de terre et de prez et qui sont essises ou finaige de Mont Saint Jehan, entre le ru qui meut de la vile de Molins au molin à l’abaesse d’Ostun, et au molin à la maaresse de Flury, d’une part, et le pré à la dite maaresse, Guillaume de Foissy et Huguenin Brulé, d’autre part, dou large, qui sont de mon fié et de nostre riere fié, et ge li ahe donné le fie et quicté se il nos plait por cinc livres de cire en nostre dite censie, randant et paant à moi et es mes hoirs chascun an à touz jor mais ou mois de marz à Mont Saint Jahan, ge vos prie et requier, tout comme je peus, que se il nos plait le dit don et la dite quictance loois, voulois et li confermoiz, et bailloiz lettres sor ce saelées de notre seaul, et por ce sur que nos faiez certains de ceste chose ge ai mis mon seaul en cels lettres presentes, faites l’an de grace mil. CC. et sexante et seze ou mois de février. [Illustration]